Man op kleinhoewe vermoorFoto: Facebook. ŉ Man is Saterdag op ŉ kleinhoewe in die Jan Kempdorp-omgewing in die Noord-kaap vermoor. Kapt. Olebogeng Tawana, woordvoerder van die polisie, het die voorval aan Maroela Media bevestig. Die voorval het glo Saterdagaand plaasgevind. Volgens Tawana is drie verdagtes ná die moord vasgetrek. “Die man is dood in sy huis aangetref. Sy bakkie is ook verlate langs die pad naby Jan Kempdorp gevind,” het hy gesê. Tawana het gesê van die items wat glo tydens die aanval gesteel is, is in die verdagtes se besit gevind. Die verdagtes sal Dinsdag in die Jan Kempdorp-landdroshof verskyn. Die slagoffer is op sosiale media as Attie Jooste geïdentifiseer. Jooste is glo in die bors gesteek met ŉ skerp voorwerp. Wiets Botes skryf op sy Facebook-blad: “Oom Attie Jooste. Ons familie gaan jou mis. Jy het vir ons baie meer geleer as wat jy gedink het. Ons gaan oom baie mis. Rus in vrede.”